钦定古今图书集成/方舆汇编/职方典/第1290卷 > 郴州山川考二 州县志合载
## 钦定古今图书集成/方舆汇编/职方典/第1290卷 > 郴州山川考二 州县志合载

兴宁县

云盖山　在县治前。圆耸如覆钟，常有云气盖其上。《兴宁八景》之一，曰云盖仙林。李端诗：“蓬壶冷浸三秋月，石洞虚涵五夜风。”

九峰山　在县西五里。连簇九峰，奇石前峙如炉，又名高炉山。旧有仙亭，每祷辄应，因改名“道应山。”

八面山　在县东六十里。四山联叠危耸，亘数十里，无民居。通桂东路。桂东四面兴宁，四面当八面，中有小庵，行者间止息焉。宜章邝忠肃埜《奏疏》引谣云：“八面山离天三尺三，人过要低头，马过要摘鞍。” 盖甚言其险也。郴属独得折色军粮，邝之力也。

石牛山　，在县东五十里。有石如牛，甚异。上有天鹅，池水温煖，雁常宿食其内。

黄禾山　，在县西二十里。山麓周回百有馀里，上有仙亭，迄今显应。

太平山　，在县东五里。上有风神祠，舟行者必往祷之。

罗仙山　，在县西三十里。深壑万丈，奇险特异。上有禅刹仙亭，前有峰名“香炉。”

周源山　在县西三十里程乡寿佛道场前后山两寺，一为佛所生地，一为佛母墓。佛初得道，还祭母毕，以箸插地，生竹有棱角，乡人呼为“方竹” ，可作杖。山间石壁一孔，大仅如五铢钱，泉从中出，众僧资以饮。俗传佛曾以锡杖投石中，因而泉流灵应，至今不改。

凤凰山　即资兴旧县治，今改梵安寺。在县南二十里，形如飞凤，故名。

秋溪山　在县南三十里，一名“金龙山” ，接桂阳、桂东二县界。

羊角山　在县北六里，有石门洞诸胜。李廷柬诗：“石隙刚容屋，山根自注泉。” 从洞门入，稍下，幽谿蓊郁，平田数亩，侧瞰危石，苍翠欲滴。旧名铁耙庵，后改羊角。或谓山拳曲如角，故名。又谓《南华经》所云“羊角旋风” 是也。

石菌山　一名清石山，在县北三十里。上有仙亭、铁瓦、石壁，岁旱祈祷常应，扁曰“鸣丰阁。” 凤梧山　在县北三十里资兴、程水之间。接菌山，相传范伯慈炼丹于此，下有观曰“仙庵” ，遗迹尚存。

回龙山　在县东北三十里。邑龙发源之祖，因外有山龙一枝回绕，故名。古有骑龙跨鹤仙迹在焉。近新创庵，有祈辄应。

郴侯山　，在县西三十里。汉昭帝封楚王孙畅为郴侯，因名。上有曹天师岩内有燕群集。岁旱祷雨，燕自岩出，即雨。

九鼎山　，在县西四十里。九山如列九鼎，下有松桂书堂。

浦溪山　在县南六十里，即瑶冈岭。顶有龙须墆、天鹅池及刘七姑仙祠。山径高险，岩上多瓦，石片叠成小塔，极孤危，风暴不能颠坠，人或揭散，寻复聚。古谣云：“要知晴瑶冈，岭上一朵云。要知落瑶冈，岭上光剥削。” 至今清晨占之，犹然，邑景称为“瑶岭晴云。”

文峰山　：在青草江。三峰连峙，学宫望之如文笔。

紫金山　在县东八十里青坑。偶一人来自酃县，附体而降，声称“寿佛出世。” 山上倏见一灯高挂，恍若天灯。诸凡报应，多有怪事。土人因募造佛殿，至今朝谒者甚众。

石莲山　在程乡蓝坑西北五里。一石下小上大，从空悬出如鹤顶。登顶环眺，恍在云端。下有龙泉庵，上有“古仙亭” 诸胜境。

七宝山　在县北十里。传旧产可宝之物者七。丫髻山　，在县东北四十里。有藤竹二仙亭，求嗣者恒往焉。

“黄莲山　” ，当羊角山之半，背倚羊角，面窥绝涧。林树环绕，云烟笼络，晴鸟弄音，圆和清俊呢呢。

“不休” ，俨如空谷，友声，高低相应也。

宝盖山　在资兴乡，云雾缭绕，如宝盖然。宝瓶山　在程乡旋水湾，兀然一石，凿石作梯，顶上有古仙亭。

东岸山　在清鲁塘白石江之上，有禅刹仙亭。雷公岭　在县南五十里，有朝阳、牛塘二庵。西阳岭　在双溪石坑，上有竹木二仙祠。三冈岭　在县东北七十里，大步江水源所出。题诗岭　在县东十五里，上有蝌蚪文，不可读，人称仙迹。

辰冈岭　在程乡。形如覆钟，袁氏居焉。山作更鼓声，士人即入选。《兴宁八景》之一，曰“辰冈奇应。” 九峰岭　在县西五里。前有奇石如香炉，山簇九峰，乡人刱九仙亭于上。

兜率岩　在县西二十五里，旧治西南。岩内空阔，有石观音罗汉像。又有石幢、石钟、石鼓，击之有声。

婆婆岩　在县北十里。岩腹弘坦如堂，有石鼓投以石，声震满。岩左旁奇石云涌，高丈馀，如桃实下垂，叠叠数百颗，用火烛之，光润森然，虽盛暑亦寒冽不可久居。洞口苍藤掩映，波腾浪舞。下有小庵，门径甚仄，绕石而行，时作蹲狮伏虎之状。

白石崖　在程乡李王庙边。内有诸仙佛像。龟松埠　在县东南三里台前水口，其松埠俨若龟形，故名。

凉伞石　在县北五里。圆顶下覆如伞，故名。奇观石　在县南二十里旧治后，中挺一石，峥嵘如角。《兴宁八景》之一曰“石角奇观。”

《金鸡石　》：石形如印，孤峙中流，地家所谓“印浮水面” 者也。

望江狮石　石高数十丈，蹲踞如狮，牙吻屈曲，迎吼江潮，李解元、罗孺人墓在焉。

鹏飞石　在县西二里程乡水口。状如竖旗。乙陂江　在县东南二十里。源出钴𬭁泉，至水口合平石、杭溪二水，过旧治入东江。

资兴江　在县东六十里。发源八面山李家洞钴𬭁泉，过旧县前，横流十里，会泸溪渡水，合耒水西流入郴江。

东江　在县北三十里。发源桂阳县耒山，西流至县境，名“东江” ，至郴江口合郴水。

程江　在县北四十里。发源有四：一出回龙山，一出凤梧山，一出九峰山，一出周源山，合流至程江口，会郴水入耒河。

大步江　在县东北七十里。发源三冈岭，西北流入永兴县境。

囦江　，发源县北仰灶龙潭，沿江由城西而南入东江。

洗肠江　，其流屈曲若肠，俗云“寿佛归省母，杀鸡而食之” ，洗肠于此，故名。

泸渡水　在县东南九十里。发源桂东万王城，西流至丰溪，经十二滩，出东津渡，合郴江。热水　，在县东七十里，地名“周门” ，有数池，其沸如汤，不可跣涉。

云秋水　，一名“浦江” ，在县东资兴乡，源出云秋山。

金箭滩　在兜率岩下。旧传岩上有李广所射之箭，每遇风雨晦冥，舟行见之。

双溪　在县西二十五里。二溪夹村而流。仰灶龙潭　在城北十里，石门掀仰如灶，内有七井，其气腾上如烟，水深而黑，云翳生寒。石牛潭　在县西程水乡。南接鹿鸣桥江，东接醽醁水。潭中有奇石如牛状者三四。

龙泉　在县西南三十里。有二窍，东出双溪，西出程水。

温泉　在县西五十里。旧为男女二池。《兴宁八景》之一，曰“温泉澡雪。”

玉泉　在县西四十五里。方广四十丈。旧传有寺陷为池，清澈无底。兴宁八景之一，曰《玉泉水月》。

醽醁泉　在程乡，一名官酒泉，味甘冽。刘杳云：“桂阳程乡有千日酒，饮者至家而醉，即此水。” 《地舆志》以为桂阳县程口，非是。或以为即醽醁酒，载入酃县者亦非。程乡水出醽醁，境接酃县。兴宁八景之一，曰醽醁书院。

杨公井　在学前。泉味甘美，酿酒更可贮久。玉泉井　在九仙桥西。

溥泉井　在登瀛桥西

陈公井　在城隍庙后

义井　在城内西边

新井　在城隍祠内

桂阳县

大官山　，在县西三十里。壁立挺秀，与君子岭对峙。

文笔山　一名黄冈尖。在县东北十五里。望之俨然如笔。

耒山　，在县南十五里。耒水所出。

筋竹山　：在县东北五十里。

白鹅山　，在县南二十里，上有仙人池。

白云山　在县南五十里，形势极高，磅礡二三百里，四时云封晴霁，一望韶秀，郴、桂咸在目中。屋岭山　，在县西南三十里，水分南北，北流即耒水所出，南流入曲江，达南海。

白槀山　在县西南四十里。石门山　，在县东北二十里。有溪崖，大旱祷雨常应。

乌龙白骑山　，在县南五十里。黑石如龙，白石如马，两面罗列。

外沙岩　在县西十里内坪坡可容百馀人，有泉出石壁中，取之不竭。居民有警，赖以卫焉。号“太平岩。”

白莪山　在县南七里许，地名溪头山，麓有九仙观。

浙江山　在县西三十里。

洞灵山　在县东一十七里。内有岩洞九曲池，水清味甘。遇旱取水祝之，即雨，故曰“洞灵。” 义通山　，在县北九十七里，一名百丈山。宋阮美成诗：“萦纡鸟道少人通，只有豺狼夜过踪。自衒崚嶒逾百丈，安知七十二高峰。”

石舍山　，在县北二百馀里。山有石室，因名。双鱼岭　，在县北二十里。其形类双鱼，因名。相传昔人朱、何二姓累世显宦，有佩金鱼者，或以为此山之应。

君子岭　在县东二十里，高三百馀丈，章贡诸处了然在目。桂阳八景之一，曰《君子朝阳。诗》云：“雾敛山容澹，云移树色鲜。”

桂枝岭　在县西附郭。上有塔，日影西射，状如笔架。《桂阳八景》之一，曰“桂岭秋香。”

雉鸡岭　在县西江口

苏仙岭　在县东一里，与桂枝岭对峙。相传苏耽得仙处。

鹿角砦　在县东十五里。上有九石井。

通天岩　在白云山巅

流富岩　在大官山西南。水流清碧村，亦名“流富。”

连珠岩　在县东三十里。有石钟、石鼓，扣之如金革声。

龙珠岩　在县北三十里。岩有三，曰龙珠、龙回、龙朝。

独秀峰　一名孤山，汉苏耽隐此。阮美成诗：“瘴山蛮岭斗嵯峨，上可攀跻下可磨。万岫千岩皆阘茸，一峰独秀不须多。”

七里谷　，在县西四十里。

何家尖　在县南四十里。耸秀端立，朝揖学宫，号“状元笔。”

破石界　，在县东北二十里。有方石如斧凿，分两片，自县至益，将此为界。

龙顶坳　在县东二十里。山顶有泉，东流自益、将归鄱阳，南流自三江口经韶扺、南海，西流自县郭耒水达郴，下洞庭。所谓“水流三府” 是也。俗呼二十四坳。

龙虎坳　在县东十五里，两山并峙如龙虎。钟鼓石　在二十四坳，一山石皆似钟，一山石皆似鼓。

金鱼石　在津江，状如金鱼。

何公石　在县南二十里何公渡江心崛起数丈。相传渔翁化为石，其妻对江立望，亦化石。今两石势若相顾。

白石砦　在县东北十里。内有洞水，味甚甘。淇江　，在县北四十里。接流桂东，沤江、泸渡二水至县境，名淇江，合何公渡水，下兴宁县入郴江。

寿江　发源龙顶坳，西流至县合耒水，中有龟鹤二石。

耒水　发源耒山，西流会泸渡水，又西北会郴水入耒阳河。

“清泉水　” ，发源龙顶坳，水分三流。

孤山水　在县东十里，即孤石寨水也。屈曲北流，达益将司，下江西南安府界通船。

蓬塘水　在县南二里。有石似蓬，傍有聪明泉。屋岭水　，在县南六十里，源出屋岭山，水分南北流，其南流者为屋岭水，流百馀里与广东韶。

州府：仁化县《大江合》。

渌水　在县南十五里。自白云山北流，合耒水。北河水　在县北三十里唐延里。西北流四十里，入兴宁县之丰乐，流一百四十里，至资兴江口，入四十八泷，内有三泷，险极。行五十里至东津，即东江。又历七十里合郴江。

益将河　在县东四十里。通船，出江西南安府上犹县。

平政桥洲　：在南门外平政桥东。相传每岁大比，其洲涌起如笔状，必多联发。

金牛潭　在县南郭都市桥。潭中有石，类金牛。金箭滩　在兜率岩下。旧传岩上有汉李广所射箭，风雨晦明，时或见之。

爱莲池　在县治东。宋周敦颐令邑时所凿。白芒温泉　，在县北三十里，冒风者沐浴多愈。仙泉　在城西半里许，水出石缝中。

双井泉　在县东永丰乡。发源采藻。昔《诗》云：“饮坐烦襟解，悠然川上心。”

热水河　，在县东一百里。与益将水合，可通船，出江西。

“义井　” 在城南南街坊。节女余周姑携幼弟手掘成井，不涸不溢。族人用清明日祭井，逾时则水浊。

桂东县

凤凰山　在县北二里。相传有凤集此，故名。桂东八景之一曰《凤山鸣凤》。

金鱼山　在大江之南，诸水汇于下，一名“木鱼山。”

三台山　在县南，即县之朝山也。环向而拱，若三台座，故名。

石狮山　在县北一里

丫髻山　在县东北十里。相传原有珍禽奇兽集于其中，今为薮泽，亦八景之一也。

三峰山　在县南，即石峰山。突起三峰，蜿蜒十馀里。

胸膛山　，在县东北二十里，高二十馀里，往龙泉路必经其顶。

开山　，在县南六十里，界桂阳。

鹅公山　在县西南三里。乃县之水口山也。德胜山　在县东一里。学宫主山。此县之青龙山也。

连珠山　在县西一里。此县之白虎山也。杨梅山　在县南一里。以上三山皆正德年间筑寨避寇者。

石羊山　，在县西北二十里。

紫台山　在县西南四十五里。上有紫石崖，崖内有石室，可容二三人登巅眺远。兴宁、桂阳、酃县皆在望中。

屏水山　在县北三十里。悬崖飞瀑，形若画屏，与酃县分界在此。

小桂山　，在县西北五十里。

狮子山　：在凤凰山之前。若起若伏，类狮亦类虎。俗以绕邑五山出头，名为《五虎出洞》，大不便于民，因改名为狮，以其能伏虎故也。

八面山　在县西六十里。山甚危峻，延袤二百里。登之，则郴、衡、赣、吉诸山，皆一望可见。先是，鸟道崎岖，林木蓊翳，峒蛮窠聚。正统间，邑令范忠通道。后复相继修除，行者稍便。中建茅庵一所，名“小鸟溪” ，为游人憩息之地。

石磨岭　在县南八十里五陵乡。石壁圆转，有十八峰头宛似人身伫立，俗名为“十八罗汉。” 把水口两崖嵯峨，中夹银河，水流滩上数十馀丈，而下舟楫不通，亦此山故也。昔传有仙来架此桥，闻鸡鸣而去。留下残石。板《八景》之一。

黑风洞　在县西北十五里，常有黑风昼晦。金鸡洞　，在县东。洞中石壁上隐然有仙人掌迹，下有金鸡石，相传昔有金鸡见于石。

王朝冈　在县东南三十里。

晒禾冈　在县东北五里。

鹰窠嶂　在县南十里。有石如鹰窠，故名。沤江　，其源有三：一出酃县界烟竹堡屏水山，经西水口，自北而南，至县合流，冲激成沤，是名沤江。一出胸膛山，自南而西；一出双溪，自西而南，至县合流，不通舟楫，八十里至桂阳何公渡，又三百里达郴江。

桂水　发源小桂山，西北流至县合沤江。双溪　在县西二里，二水合流至三江口。严溪　在县南十里，地名“增口” ，中有大石，行十里合沤江。

雨水口　在县北十里。自烟竹堡由沤莱洲合流沤江。

元泉洞　在儒学西。水味甘冽，称第一泉。蛟潭　在县北二十里。深潭之中有蛟潜焉。岁旱祈祷常应。

勒石口　一名“严溪” ，在城南十里，两岸高山，中有大石，形类奕坪，水从石隙中出，高悬而下，窾坎鼞鞳，声闻数里。水受制于石穴，犹马受制于缠勒也。故名。亦八景之一。

南井　在南门外

西井　在西门外